Document ID: 31993D0016

Odločba Sveta
z dne 21. decembra 1992
o razširitvi pravnega varstva topografij polprevodniških izdelkov za osebe iz Združenih držav Amerike in nekaterih območij
(93/16/EGS)
SVET EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti,
ob upoštevanju Direktive Sveta 87/54/EGS z dne 16. decembra 1986 o pravnem varstvu topografij polprevodniških izdelkov [1], in zlasti člena 3(7) Direktive,
ob upoštevanju predloga Komisije,
ker se pravica do pravnega varstva topografij polprevodniških izdelkov v Skupnosti nanaša na osebe, ki izpolnjujejo pogoje za varstvo na podlagi člena 3(1) do (5) Direktive 87/54/EGS;
ker se lahko pravica do varstva z odločbo Sveta razširi na osebe, ki ne uživajo varstva po navedenih določbah;
ker bi se morala razširitev varstva, kolikor je mogoče, določiti za Skupnost kot celoto;
ker je bilo takšno varstvo že prej razširjeno na določene države in ozemlja samo začasno, v skladu z Odlločbo 90/511/EGS [2], ki preneha veljati 31. decembra 1992;
ker je bilo to varstvo razširjeno na družbe in druge pravne osebe Združenih držav Amerike, v skladu z Odločbo Komisije 90/541/EGS [3], ki določa, da Združene države do 31. decembra 1992 izpolnjujejo pogoj o vzajemnosti iz člena 1(2) Odločbe 90/511/EGS;
ker imajo Združene države ustrezno zakonodajo in se pričakuje, da bodo še naprej varovale topografije polprevodniških izdelkov na podlagi svoje nacionalne zakonodaje in bo to varstvo na voljo osebam iz držav članic Skupnosti, ki uporabljajo pravico do varstva na podlagi Direktive 87/54/EGS;
ker se pričakuje, da bodo nekatera območja, ki še nimajo ustrezne zakonodaje, zagotovila le-to in da bo le-ta čimprej na voljo omenjenim osebam iz držav članic Skupnosti;
ker so že vse države članice Skupnosti sprejele nacionalne ukrepe o izvajanju Direktive 87/54/EGS;
ker je primerno nadaljevati s razširitvijo varstva v Združenih državah samo za eno leto in omogočiti dodaten čas za zaključek postopka za dodeljevanje vzajemnega neomejenega varstva;
ker je primerno nadaljevati s razširitvijo začasnega takšnega varstva na zgoraj navedena območja in omogočiti dodaten čas za vzpostavitev pogojev vzajemnega neomejenega varstva,
SPREJEL NASLEDNJO ODLOČBO:
Člen 1
1. Države članice razširijo pravno varstvo, predvideno v Direktivi 87/54/EGS, kot sledi:
(a) fizične osebe, ki so državljani Združenih držav Amerike ali območja, navedenega v Prilogi k tej odločbi, ali ki imajo stalno prebivališče na ozemlju Združenih držav Amerike ali na enem od območij, se obravnavajo, kot da bi bili državljani države članice;
(b) družbe ali druge pravne osebe Združenih držav Amerike ali območja, navedenega v Prilogi, ki imajo resno in dejansko industrijsko ali trgovinsko podjetje v tej državi ali na takem območju, se obravnavajo, kot da bi imeli resno in dejansko industrijsko ali trgovinsko podjetje na ozemlju države članice.
2. Za zahtevek iz pododstavka 1(b) velja pogoj, da so družbe ali druge pravne osebe države članice, ki imajo pravico do zaščite na podlagi Direktive 87/54/EGS, upravičene do varstva v Združenih državah ali zadevnem ozemlju.
3. Izpolnjevanje pogojev Združenih držav Amerike ali ozemelj, navedenih v Prilogi, ki so določeni v odstavku 2, ugotovi Komisija in o tem obvesti države članice.
Člen 2
Ta odločba se uporablja od 1. januarja 1993.
Države članice razširijo varstvo na podlagi te odločbe na osebe iz člena 1 do 31. decembra 1994.
Za Združene države Amerike je ta datum 31. december 1993.
Vse izključne pravice, pridobljene z Odločbo 90/511/EGS ali s to odločbo, veljajo še naprej v obdobju, določenem na podlagi Direktive 87/54/EGS.
Člen 3
Ta odločba je naslovljena na države članice.
V Bruslju, 21. decembra 1992

Labels: 7
18
1